CELEX: 32019R0906
Language: mt
Date: 2019-03-13 00:00:00
Title: Regolament Delegat tal-Kummissjoni (UE) 2019/906 tat-13 ta' Marzu 2019 li jemenda r-Regolament Delegat (UE) 2018/2035 li jispeċifika d-dettalji tal-implimentazzjoni tal-obbligu ta' ħatt l-art għal ċertu sajd demersali fil-Baħar tat-Tramuntana għall-perjodu 2019-2021

4.6.2019   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 145/4
               
            
         REGOLAMENT DELEGAT TAL-KUMMISSJONI (UE) 2019/906
         tat-13 ta' Marzu 2019
         li jemenda r-Regolament Delegat (UE) 2018/2035 li jispeċifika d-dettalji tal-implimentazzjoni tal-obbligu ta' ħatt l-art għal ċertu sajd demersali fil-Baħar tat-Tramuntana għall-perjodu 2019-2021
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2018/973 tal-Parlament Ewropew u tal-Kunsill tal-4 ta' Lulju 2018 li jistabbilixxi pjan pluriennali għall-istokkijiet demersali fil-Baħar tat-Tramuntana u s-sajd li jisfrutta dawk l-istokkijiet, li jispeċifika d-dettalji tal-implimentazzjoni tal-obbligu ta' ħatt l-art fil-Baħar tat-Tramuntana u li jħassar ir-Regolamenti tal-Kunsill (KE) Nru 676/2007 u (KE) Nru 1342/2008 (1), u b'mod partikulari l-Artikolu 11 tiegħu,
         Billi:
         
                     (1)
                  
                  
                     Ir-Regolament (UE) Nru 1380/2013 tal-Parlament Ewropew u tal-Kunsill (2) għandu l-għan li jelimina b'mod progressiv il-qbid skartat fis-sajd kollu tal-Unjoni bl-introduzzjoni ta' obbligu ta' ħatt l-art għall-qabdiet ta' speċijiet li għalihom hemm limiti tal-qbid.
                  
               
                     (2)
                  
                  
                     L-Artikolu 9 tar-Regolament (UE) Nru 1380/2013 jipprevedi l-adozzjoni ta' pjanijiet pluriennali li jkun fihom miżuri ta' konservazzjoni għas-sajd li jisfrutta ċerti stokkijiet f'żona ġeografika rilevanti.
                  
               
                     (3)
                  
                  
                     Pjanijiet pluriennali bħal dawn jispeċifikaw id-dettalji tal-implimentazzjoni tal-obbligu ta' ħatt l-art u jistgħu jagħtu s-setgħa lill-Kummissjoni tkompli tispeċifika dawk id-dettalji abbażi tar-rakkomandazzjonijiet konġunti żviluppati mill-Istati Membri.
                  
               
                     (4)
                  
                  
                     Fl-4 ta' Lulju 2018, il-Parlament Ewropew u l-Kunsill adottaw ir-Regolament (UE) 2018/973 li jistabbilixxi pjan pluriennali għall-istokkijiet demersali fil-Baħar tat-Tramuntana u s-sajd li jisfrutta dawk l-istokkijiet. L-Artikolu 11 ta' dak ir-Regolament jagħti s-setgħa lill-Kummissjoni tadotta atti delegati li jispeċifikaw id-dettalji tal-obbligu ta' ħatt l-art abbażi tar-rakkomandazzjonijiet konġunti żviluppati mill-Istati Membri.
                  
               
                     (5)
                  
                  
                     Il-Belġju, id-Danimarka, Franza, il-Ġermanja, in-Netherlands, l-Iżvezja u r-Renju Unit għandhom interess ta' ġestjoni tas-sajd dirett fil-Baħar tat-Tramuntana. Wara li kkonsultaw lill-Kunsill Konsultattiv tal-Baħar tat-Tramuntana u lill-Kunsill Konsultattiv tal-Istokkijiet Pelaġiċi, fit-30 ta' Mejju 2018 il-Belġju, id-Danimarka, Franza, il-Ġermanja, in-Netherlands, l-Iżvezja u r-Renju Unit ressqu rakkomandazzjoni konġunta lill-Kummissjoni dwar id-dettalji tal-implimentazzjoni tal-obbligu ta' ħatt l-art għas-sajd demersali fil-Baħar tat-Tramuntana. Ir-rakkomandazzjoni konġunta ġiet emendata fit-30 ta' Awwissu 2018.
                  
               
                     (6)
                  
                  
                     Abbażi ta' dik ir-rakkomandazzjoni konġunta, ir-Regolament Delegat tal-Kummissjoni (UE) 2018/2035 (3) stabbilixxa pjan għall-iskartar li japplika għal dak it-tip ta' sajd għall-2019 sal-2021.
                  
               
                     (7)
                  
                  
                     Fis-6 ta' Novembru 2018 u fid-19 ta' Diċembru 2018, il-Belġju, id-Danimarka, Franza, il-Ġermanja, in-Netherlands, l-Iżvezja u r-Renju Unit ressqu rakkomandazzjonijiet konġunti addizzjonali biex jikkoreġu r-rakkomandazzjoni konġunta li kienu ppreżentaw qabel, fit-30 ta' Mejju 2018, u li kienet ġiet emendata fit-30 ta' Awwissu 2018.
                  
               
                     (8)
                  
                  
                     Skont l-Artikolu 18(2) tar-Regolament (UE) Nru 1380/2013, il-Kummissjoni għandha tiffaċilita l-kooperazzjoni bejn l-Istati Membri, inkluż, fejn ikun meħtieġ, billi tiżgura li jinkiseb kontribut xjentifiku mingħand il-korpi xjentifiċi rilevanti. Qabel ma ġie adottat ir-Regolament Delegat (UE) 2018/2035, inkisbu kontributi xjentifiċi mingħand il-korpi xjentifiċi rilevanti li ġew evalwati mill-Kumitat Xjentifiku, Tekniku u Ekonomiku għas-Sajd (l-STECF). Ir-rakkomandazzjonijiet konġunti l-ġodda fihom korrezzjonijiet ta' natura teknika li għalihom l-informazzjoni xjentifika tibqa' l-istess. It-tip ta' rkaptu addizzjonali inkluż f'rakkomandazzjoni konġunta jidħol fl-istess kategorija ta' xbieki tat-tkarkir. Minħabba li x-xibka tat-tkarkir bid-diriġenti tewmin inkluża fir-rakkomandazzjoni konġunta l-ġdida hija tip ta' xibka tat-tkarkir tal-qiegħ, għandha l-istess impatt bħax-xbieki tat-tkarkir tal-qiegħ l-oħrajn. Għalhekk il-parir xjentifiku jibqa' l-istess. F'dak li għandu x'jaqsam mat-test tal-korrezzjoni marbuta mal-eżenzjonijiet de minimis, it-test attwali jistabbilixxi li l-perċentwali tal-eżenzjonijiet de minimis jenħtieġ li jiġu kkalkulati abbażi tal-qabdiet annwali totali tal-ispeċijiet li għalihom jgħodd l-obbligu ta' ħatt l-art li jkunu iżgħar mid-daqs minimu ta' referenza. Madankollu, il-perċentwali tal-eżenzjonijiet de minimis jenħtieġ li jiġu kkalkulati abbażi tal-qabdiet annwali totali tal-merlangu u tal-bakkaljaw.
                  
               
                     (9)
                  
                  
                     Skont l-Artikolu 16(4) tar-Regolament (UE) 2018/973, qabel tadotta att delegat, il-Kummissjoni għandha tikkonsulta esperti nnominati minn kull Stat Membru skont il-prinċipji stipulati fil-Ftehim Interistituzzjonali tat-13 ta' April 2016 dwar it-Tfassil Aħjar tal-Liġijiet. Il-miżuri previsti fir-rakkomandazzjonijiet konġunti l-ġodda huma skont l-opinjoni tal-Grupp ta' esperti dwar is-sajd li huwa magħmul minn rappreżentanti tat-28 Stat Membru, tal-Kummissjoni u tal-Parlament Ewropew bħala osservatur.
                  
               
                     (10)
                  
                  
                     Ir-rakkomandazzjoni konġunta tas-6 ta' Novembru 2018 issuġġeriet li x-xbieki tat-tkarkir bid-diriġenti tewmin jiddaħħlu fil-listi tal-kodiċijiet tal-irkaptu tas-sajd għax-xbieki tat-tkarkir f'ċertu tip ta' sajd. Il-korrezzjoni teknika tiċċara li ċerti eżenzjonijiet għall-bastimenti li jużaw ix-xbieki tat-tkarkir japplikaw ukoll għax-xbieki tat-tkarkir tal-qiegħ biż-żewġ (żewġ xbieki tat-tkarkir imqabbdin ma' xulxin li jitkarkru minn bastiment wieħed). Minħabba li t-test tar-rakkomandazzjoni konġunta li kienet waslet fit-30 ta' Mejju 2018 diġà kien isemmi “ix-xbieki tat-tkarkir”, li jfisser li x-xbieki tat-tkarkir kollha huma koperti, inklużi x-xbieki tat-tkarkir biż-żewġ, jeħtieġ li jiżdied il-kodiċi tal-irkaptu tas-sajd rispettiv tagħhom.
                  
               
                     (11)
                  
                  
                     Ir-rakkomandazzjoni konġunta tad-19 ta' Diċembru 2018 issuġġeriet li jiġi kkoreġut żball marbut ma' ċerti fatturi tal-kalkolu fl-eżenzjonijiet de minimis għal dawn li ġejjin:
                     
                                 (a)
                              
                              
                                 għall-merlangu u għall-bakkaljaw li jkunu iżgħar mid-daqs minimu ta' referenza għall-konservazzjoni li jinqabdu bi xbieki tat-tkarkir tal-qiegħ fid-Diviżjoni 4c tal-ICES;
                              
                           
                                 (b)
                              
                              
                                 għall-merlangu u għall-bakkaljaw li jkunu iżgħar mid-daqs minimu ta' referenza għall-konservazzjoni li jinqabdu bi xbieki tat-tkarkir tal-qiegħ fid-Diviżjonijiet 4a u 4b tal-ICES.
                              
                           
               
                     (12)
                  
                  
                     Jenħtieġ li r-Regolament Delegat (UE) 2018/2035 jiġi emendat kif xieraq.
                  
               
                     (13)
                  
                  
                     Billi l-miżuri previsti f'dan ir-Regolament għandhom impatt dirett fuq l-ippjanar tal-istaġun tas-sajd tal-bastimenti tal-Unjoni u fuq l-attivitajiet ekonomiċi relatati ma' dan, jenħtieġ li dan ir-Regolament jidħol fis-seħħ minnufih wara li jiġi ppubblikat. Minħabba li l-pjan għall-iskartar stabbilit bir-Regolament Delegat (UE) 2018/2035 daħal fis-seħħ fl-1 ta' Jannar 2019, jenħtieġ li dan ir-Regolament jibda japplika b'mod retroattiv mill-1 ta' Jannar 2019,
                  
               ADOTTAT DAN IR-REGOLAMENT:
         
            Artikolu 1
            Ir-Regolament Delegat (UE) 2018/2035 huwa emendat kif ġej:
            
                        (1)
                     
                     
                        fl-Artikolu 3(1)(b), is-sentenza tal-bidu hija sostitwita b'dan li ġej:
                        “qabdiet bi xbieki tat-tkarkir tal-qiegħ (OTB, OTT, TBN) attrezzati bi:”;
                     
                  
                        (2)
                     
                     
                        fl-Artikolu 6(1), il-punt (c) huwa sostitwit b'dan li ġej:
                        
                                    “(c)
                                 
                                 
                                    il-barbun tat-tbajja' maqbud bi xbieki tat-tkarkir tal-qiegħ (OTB, OTT, PTB) b'daqs tal-malja ta' mill-inqas 120 mm meta jkunu qed jistadu għall-pixxiċatt jew għall-ħut tond fix-xhur tax-xitwa (mill-1 ta' Novembru sat-30 ta' April).”;
                                 
                              
                  
                        (3)
                     
                     
                        l-Artikolu 9 huwa emendat kif ġej:
                        
                                    (a)
                                 
                                 
                                    fil-punt (c), is-sentenza tal-bidu hija sostitwita b'dan li ġej:
                                    “fis-sajd għall-iskampu minn bastimenti li jużaw xbieki tat-tkarkir tal-qiegħ (OTB, OTT, TBN) b'daqs tal-malja ta' 70 mm jew ikbar, armati bi gradilja selettiva tal-ispeċijiet bi spazju tal-vireg ta' mhux aktar minn 35 mm, fl-ilmijiet tal-Unjoni tad-Diviżjoni 3a tal-ICES:”;
                                 
                              
                                    (b)
                                 
                                 
                                    fil-punt (d), is-sentenza tal-bidu hija sostitwita b'dan li ġej:
                                    “fis-sajd għall-gamblu tat-Tramuntana minn bastimenti li jużaw xbieki tat-tkarkir tal-qiegħ (OTB, OTT) b'daqs tal-malja ta' 35 mm jew ikbar, armati bi gradilja selettiva tal-ispeċijiet bi spazju tal-vireg ta' mhux aktar minn 19-il mm, bil-ħruġ mhux ibblukkat għall-ħut, fl-ilmijiet tal-Unjoni tad-Diviżjoni 3a tal-ICES:”;
                                 
                              
                                    (c)
                                 
                                 
                                    il-punt (e) huwa sostitwit b'dan li ġej:
                                    
                                                “(e)
                                             
                                             
                                                fis-sajd demersali mħallat minn bastimenti li jużaw xbieki tat-tkarkir tal-qiegħ jew tartaruni (OTB, OTT, SDN, SSC) b'daqs tal-malja ta' bejn 70 u 99 mm (TR2) fl-ilmijiet tal-Unjoni tad-Diviżjoni 4c tal-ICES:
                                                kwantità ta' merlangu u ta' bakkaljaw flimkien li jkunu iżgħar mid-daqs minimu ta' referenza għall-konservazzjoni li ma għandhiex taqbeż is-6 % fl-2019 u l-5 % fl-2020 u fl-2021 tal-qabdiet annwali totali tal-merlangu u tal-bakkaljaw; l-ammont massimu ta' bakkaljaw li jista' jiġi skartat għandu jkun limitat għal 2 % ta' dawk il-qabdiet annwali totali;”;
                                             
                                          
                              
                                    (d)
                                 
                                 
                                    il-punt (f) huwa sostitwit b'dan li ġej:
                                    
                                                “(f)
                                             
                                             
                                                fis-sajd demersali mħallat minn bastimenti li jużaw xbieki tat-tkarkir tal-qiegħ jew tartaruni (OTB, OTT, SDN, SSC) b'daqs tal-malja ta' bejn 70 u 99 mm (TR2) fl-ilmijiet tal-Unjoni tad-Diviżjonijiet 4a u 4b tal-ICES:
                                                kwantità ta' merlangu u ta' bakkaljaw flimkien li jkunu iżgħar mid-daqs minimu ta' referenza għall-konservazzjoni li ma għandhiex taqbeż is-6 % fl-2019 tal-qabdiet annwali totali tal-merlangu u tal-bakkaljaw; l-ammont massimu ta' bakkaljaw li jista' jiġi skartat għandu jkun limitat għal 2 % ta' dawk il-qabdiet annwali totali;”;
                                             
                                          
                              
                                    (e)
                                 
                                 
                                    fil-punt (g), is-sentenza tal-bidu hija sostitwita b'dan li ġej:
                                    “fis-sajd minn bastimenti li jużaw xbieki tat-tkarkir tal-qiegħ (OTB, OTT, TBN, PTB) b'daqs tal-malja ta' bejn 90 u 119-il mm, armati b'pannell Seltra, jew xbieki tat-tkarkir tal-qiegħ (OTB, OTT, TBN, PTB) b'daqs tal-malja ta' 120 mm jew iżjed, fl-ilmijiet tal-Unjoni tad-Diviżjoni 3a tal-ICES:”.
                                 
                              
                  
         
            Artikolu 2
            Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
            Huwa għandu jibda japplika mill-1 ta' Jannar 2019.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, it-13 ta' Marzu 2019.
            
               
                  Għall-Kummissjoni
               
               
                  Il-President
               
               Jean-Claude JUNCKER
            
         
         
            (1)  ĠU L 179, 16.7.2018, p. 1.
         
            (2)  Ir-Regolament (UE) Nru 1380/2013 tal-Parlament Ewropew u tal-Kunsill tal-11 ta' Diċembru 2013 dwar il-Politika Komuni tas-Sajd, li jemenda r-Regolamenti tal-Kunsill (KE) Nru 1954/2003 u (KE) Nru 1224/2009 u li jħassar ir-Regolamenti tal-Kunsill (KE) Nru 2371/2002 u (KE) Nru 639/2004 u d-Deċiżjoni tal-Kunsill 2004/585/KE (ĠU L 354, 28.12.2013, p. 22).
         
            (3)  Ir-Regolament Delegat tal-Kummissjoni (UE) 2018/2035 tat-18 ta' Ottubru 2018 li jispeċifika d-dettalji tal-implimentazzjoni tal-obbligu ta' ħatt l-art għal ċertu sajd demersali fil-Baħar tat-Tramuntana għall-perjodu 2019-2021 (ĠU L 327, 21.12.2018, p. 17).